CELEX: 32019D1146
Language: et
Date: 2019-07-04 00:00:00
Title: Komisjoni rakendusotsus (EL) 2019/1146, 4. juuli 2019, millega lõpetatakse dumpinguvastane menetlus teatavate Hiina Rahvavabariigist pärit kuumvaltsitud terasest sulundvaiade impordi suhtes

5.7.2019   
               
               
                  ET
               
               
                  Euroopa Liidu Teataja
               
               
                  L 181/89
               
            
         KOMISJONI RAKENDUSOTSUS (EL) 2019/1146,
         4. juuli 2019,
         millega lõpetatakse dumpinguvastane menetlus teatavate Hiina Rahvavabariigist pärit kuumvaltsitud terasest sulundvaiade impordi suhtes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1) eriti selle artikli 9 lõiget 1,
         ning arvestades järgmist:
         1.   MENETLUS
         
         
                     (1)
                  
                  
                     24. mail 2018 algatas Euroopa Komisjon (edaspidi „komisjon“) dumpinguvastase uurimise seoses Hiina Rahvavabariigist pärit kuumvaltsitud terasest sulundvaiade impordiga liitu ning avaldas sellekohase algatamisteate Euroopa Liidu Teatajas (2).
                  
               
                     (2)
                  
                  
                     Uurimine algatati kaebuse alusel, mille esitas EUROFER (edaspidi „kaebuse esitaja“) kahe liidu tootja nimel, kelle toodang moodustab 100 % liidu kuumvaltsitud terasest sulundvaiade kogutoodangust. Kaebus sisaldas tõendeid dumpingu ja sellest tulenenud olulise kahju kohta, mida peeti piisavaks põhjuseks, et algatada uurimine.
                  
               
                     (3)
                  
                  
                     Algatamisteates kutsus komisjon huvitatud isikuid uurimises osalemiseks komisjoniga ühendust võtma. Lisaks teatas komisjon eraldi kaebuse esitajale, teistele teadaolevatele liidu tootjatele, teadaolevale eksportivale tootjale ning Hiina Rahvavabariigi ametiasutustele, teadaolevatele importijatele, tarnijatele ja kasutajatele, kauplejatele, samuti teistele teadaolevalt asjassepuutuvatele ühendustele uurimise algatamisest ja kutsus neid üles osalema.
                  
               
                     (4)
                  
                  
                     22. veebruaril 2019 teavitas komisjon kõiki huvitatud isikuid, et ta on otsustanud käesoleva juhtumi puhul mitte kohaldada ajutisi meetmeid ja jätkab uurimist.
                  
               2.   KAEBUSE TAGASIVÕTMINE JA MENETLUSE LÕPETAMINE
         
         
                     (5)
                  
                  
                     11. aprilli 2019. aasta kirjaga teatas kaebuse esitaja komisjonile, et võtab oma kaebuse tagasi.
                  
               
                     (6)
                  
                  
                     Määruse (EL) 2016/1036 artikli 9 lõike 1 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.
                  
               
                     (7)
                  
                  
                     Uurimise käigus ei ilmnenud ühtegi asjaolu, mis oleks näidanud, et menetluse lõpetamine ei oleks liidu huvides. Sellega seoses märkis komisjon, et algmääruse artiklis 21 mainitud isikutelt, nagu kasutajad, importijad ja tarbijad, ei saadud märkusi, mis näitaksid, et menetluse selline lõpetamine oleks vastuolus liidu huvidega. Seega leidis komisjon, et Hiina Rahvavabariigist pärit kuumvaltsitud terasest sulundvaiade liitu importimise suhtes algatatud uurimine tuleks lõpetada ilma ametlike järeldusteta dumpingu ja kahju olemasolu või puudumise või uurimise mis tahes muude aspektide kohta.
                  
               
                     (8)
                  
                  
                     Seepärast leidis komisjon, et dumpinguvastane menetlus Hiina Rahvavabariigist pärit kuumvaltsitud terasest sulundvaiade impordi suhtes Euroopa Liitu tuleks lõpetada meetmeid kehtestamata,
                  
               
                     (9)
                  
                  
                     Huvitatud isikuid teavitati sellest ja neile anti võimalus esitada märkusi. Huvitatud isikud märkusi ei esitanud.
                  
               
                     (10)
                  
                  
                     Käesolev otsus on kooskõlas määruse (EL) 2016/1036 artikli 15 lõike 1 kohaselt loodud komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Dumpinguvastane menetlus Hiina Rahvavabariigist pärit ning CN-koodi ex 7301 10 00 (TARICi kood 7301100010) alla kuuluvate kuumvaltsitud terasest sulundvaiade impordi suhtes Euroopa Liitu lõpetatakse.
         
         
            Artikkel 2
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 4. juuli 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 176, 30.6.2016, lk 21.
         
            (2)  Teade Hiina Rahvavabariigist pärit kuumvaltsitud terasest sulundvaiade importi käsitleva dumpinguvastase menetluse algatamise kohta (ELT C 177, 24.5.2018, lk 6).